khistorydata/jeongjo-sjw-relations huggingface dataset:
정조 15년
李晩秀以奎章閣言啓曰依下敎配食人取捨當否問議于大臣中原任閣臣則原任提學李福源以爲端廟朝節義諸臣設壇侑享命寔出於上慰陟降下扶倫常之盛德至意聖人義起之禮可以永有辭於百世諸人樹立亦皆昭如日星有不容擬議取捨而配食之典至嚴至重今玆之命雖與廟廷從享差有間焉而比之贈爵諡享祠院意義事體本自不同未立朝未授命者雖有卓然可紀恐合更加商量惟此嚴興道一人盡節終事與立朝無異不顧家族與受命無異齒諸六臣之列少無歉焉大抵曠絶之典以簡爲貴竭忠徇節爲上潔身守義次之收司倂命又次之簡之則逾見光明廣之則或欠謹嚴至於餘人之別祭一壇義同表章恩出憫惻旣與配食有異多少不必爲拘臣於年來不敢隨列獻議而伏聞無前盛擧不勝感激欽聳未及考据僭易臆對惶恐萬萬伏惟上裁原任提學蔡濟恭以爲聖心興感六臣忠節牽聯及於伊時立慬諸臣特命設壇於陵所紅箭門外賜以寒食一祭以其禮則雖曰一時義起以其事則可樹百世風聲垂之簡冊永有辭矣奚但臣心之欽誦贊歎而止哉所下三冊臣詳細紬繹其中可合配食之人聖上之親自抄出有若分金秤上無物或差反覆參考未見其有當入而不入不當入而入者臣豈有出意見論可否者哉此外諸人別設下壇之詢有以仰憫惻褒尙惟恐或遺之聖心而以三冊所錄見之諸人之眷係不忘視死如歸踵相接矣百世之下孰非可矜可景而但其數則多其蹟則略若一例竝食於上項卓絶之人恐或有禮煩之嫌矣臣嘗來往嶺南略知先輩遺蹟蓋錦城被禍在於順興故當其時傍近郡邑以禮律身之人終身自廢塞北面東者往往以有今其子孫若聞有朝廷曠古之典靡所不及則竊恐日後輦路上言益增其紛紜矣如欲施之不可勝施臣意則以今此所抄錄者斷然爲界限宜矣原任提學金鍾秀不得獻議云矣敢啓答曰知道昔我聖祖之敎以六臣祠仍置本陵紅箭門內猗乎那歟惟玆議擧配食之典竊自附仰述之一端大抵壇腏與庭食固有間焉而從與享之則等耳兩大臣獻議或曰以簡爲貴或曰不可勝施皆出於鄭重今於取捨之際當以死于節而其蹟之着在國乘陵誌者爲歸如六宗英四懿戚也三相臣也三重臣也兩雲劍也六臣與六臣父若子中卓爾也許詡及慥朴季愚文敬文獻之子若孫而尤迥異也順興府使李甫欽都鎭撫鄭孝全也右三十一人定以配食祭儀有祝餘人之事未詳者坐收司者更合有商量別壇之設大臣言誠有意見愍忠諸壇同壝異墠之已事是也如事未詳者趙遂良等八人坐收司者金承珪等一百九十人祭于別壇噫拚死奮義戮力於終事之地惟嚴戶長一人忍以不在死節之列獨漏於配食乎金文正宋文正之追躋廟庭卽援倣之的據贈參判嚴興道俾與三十一人位序之次又若故處士金時習太學生南孝溫棄倫而自靖潔身而不渝淸標苦守風勵百世竝闕於是祠之侑大是未遑之曠典兩臣一體附享彰節祠事令該曹知悉
정조 15년
徐瀅修以兵曹言啓曰禁軍別將今當差出而擬望之人乏少壯勇營兵房竝擬何如傳曰允
정조 15년
弘陵親祭敎是時亞獻官左議政蔡濟恭終獻官安春君贊禮禮曹判書李致中典祀官奉常正李思祚陵司令李義福執禮直閣徐榮輔執尊兵曹正郞李冕膺大祝檢校待敎沈象奎祝史副校理尹光普齋郞副修撰金熙采贊者引儀崔慶鎭贊者兼引儀申大復謁者引儀尹之衡謁者假引儀張思恭贊引兼引儀李厚植贊引假引儀成殷柱祭監監察金圭夏祭監監察丁藎祖
정조 15년
辛亥二月二十六日子時上詣弘陵擧動入侍時行都承旨趙尙鎭行左承旨李祖承右承旨徐瀅修左副承旨柳文養右副承旨李洪載同副承旨洪義榮記事官李海隣假注書鄭尙愚記事官洪樂游徐有聞一提學吳載純檢校直提學李秉模檢校直閣鄭東浚李晩秀尹行任直閣徐榮輔待敎沈象奎以次隨駕上具戎服乘輿出協陽門外降輿乘駕轎出敦化門外駕至黔巖敎文養曰軍兵路上留住則雖大將不得下馬入軍幕師律之嚴本自如是而今此路邊多設帳幕聞是禁衛營所設云黔巖歷臨傳敎旣不頒下亦無大次排置之事則大將焉敢逆料而依晝停所例有此軍幕之排布竝與諸將官軍幕而羅列乎擧此一事亦有反隅者飯果等節又當如例爲之自持飯之命旣有申禁於各司則獨於禁營不遵令如此該營大將記過可也天明進詣弘陵入齋室上具翼善冠淺淡服烏犀帶親押訖乘輿詣紅箭門外降輿就版位行四拜禮訖詣陵上奉審上下詢內案陵司柳謐曰木候峯矣仍詣丁字閣東階上行四拜禮訖就神位前俯伏三上香執酌獻酌大祝跪讀祝文訖上還就版位左議政蔡濟恭行亞獻禮安春君行終獻禮訖上行四拜禮仍行望燎訖命文養書傳敎曰昌陵當展拜該房知悉又命書傳敎曰昌陵展拜時百官行禮置之上出紅箭門乘輿詣昌陵紅箭門外降輿就版位行四拜禮訖命左議政蔡濟恭奉審陵上上出紅箭門外乘輿還詣弘陵齋殿命文養書傳敎曰今日承旨事萬萬稽忽竝遞差前望單子入之待下批牌招隨駕又命書傳敎曰還宮時當展拜明陵以此分付上具戎服乘馬詣明陵齋殿上具翼善冠淺淡服烏犀帶乘輿詣紅箭門外降輿就版位行四拜禮訖詣丁字閣奉審仍詣陵上奉審下詢陵寢坐向陵司對曰乙坐申向矣至碑閣下設壇處上曰此是因先朝下敎而築臺封植處乎陵司仰奏曰然矣上曰向來沙汰處今則無頉乎陵司對曰無頉矣上出紅箭門外乘輿詣齋殿命晩秀書傳敎曰弘陵陵官依元陵例施賞捧傳旨守僕中有自封陵時至今隨行者帖加成給其餘守僕令該曹從優施賞守護軍考例施賞明陵陵官依昨年穆陵例施賞守僕守護軍亦準此擧行昌陵陵官上弦弓一張賜給守僕木一疋守護軍布一疋賜給局內諸陵墓守僕等各布一疋賜給事分付該曹又命書傳敎曰都承旨馳詣局內諸陵奉審以來又命書傳敎曰自弘陵洞口至崇禮門捧上言又命書傳敎曰承旨房仍左承旨爲軍士房又命書傳敎曰左承旨申大謙禁軍別將仍任承旨前望單子入之待下批牌招察任又命書傳敎曰未肅拜承旨先隨駕後謝恩晩秀曰今日擧動時進鞭差備不可不備司僕正有闕之代令該曹口傳差出何如上曰以隨駕人中差出可也出擧條上具戎服秉馬至陽鐵坪各營大將具甲冑跪迎上入幕次具甲冑陞座兵曹判書金文淳跪啓稟小開門兵判先行參現禮訖陞壇升旗節次竝命權除本營兵房各營大將禁軍別將京畿監司開城留守由轅門趨入以次參現禁衛大將金持默守禦使鄭昌順開城留守具庠軍禮時失措宣傳官竝稟記過命禁將松留拿入拿入訖命宣傳官傳下敎於持默曰朝者已有下敎而軍兵路上留住則大將以下不得下馬軍法則然而獨禁營何爲而路傍左右羅列帳幕乎歷臨下敎初不頒下大次亦不設置則汝乃臆料而有此壞了師律之擧已萬萬可駭且自持飯之令不啻申明況黔嚴卽是歷路而與陵所有異則飯果尤不當擧論且水剌間亦不依例備來非但爲省弊亦出於與士卒同甘苦之意則禁營飯果獨如例爲之汝之地處果何如而他營各司所不爲之事然難爲之汝罪當何居持默曰犯此死罪無辭仰達矣上命宣傳官傳下敎曰事當決棍而以年近七十之故姑爲參酌此後則毋敢如是可也仍命拿出命宣傳官傳下敎於庠曰軍禮何等重大而汝之軍禮全不成樣豈有如許紀律乎庠曰專昧軍禮有此失措更無可達之事矣命宣傳官傳下敎曰與武臣有異故姑爲分揀後勿如是可也仍命拿出命高陽郡守拿入命宣傳官傳下敎曰幸行時雖有民人擊錚上言之擧而俄於路邊或有自山下來而鳴金者或有駕前稱冤者極其紛紜豈有如許民習如許紀綱乎民習雖難一朝丕變而本邑將吏之擧行極爲駭然汝以地方官常時若申飭則豈如是乎思義曰身爲地方官莫能察飭死有餘罪矣命宣傳官傳下敎曰事當重勘而今日旣是陵寢展拜歸路故十分參酌此後惕念擧行可也仍命拿出命晩秀書傳敎曰京外動駕時先後廂軍兵若有路上留住之命則將臣以下毋得下馬此流來紀律則然今日黔巖碑閣所果有留待天明之意而傳敎初不頒示轎駕亦未臨至獨禁營之多張帳幕諸具塡咽於輦路之側此已前所未聞之擧各司盤果之禁今行不惟申嚴況閣所歷臨不過暫時自上若設水剌間則或慮諸臣之效尤一倂除之竝與歷臨待天明之敎而不爲知委則獨禁將一人以碑閣所飯供如例徵出於該營因設帳幕事此事又現發自首豈不萬萬駭然乎他營之所不爲以禁將地處乃敢犯科決不可尋常處分禁衛大將金持默削職仍命書榻敎曰禁衛大將出代間摠戎使徐有大兼察兼佩牌招聽傳敎上入小次改具軍服兵判及兵營大將解甲以軍服參現回信地放信砲一聲訖本營及訓局禁營龍虎營招搖旗一麾各營將臣馳赴壇下訓將以手旗號令該營各哨方陣成陣後以馬兵追擊步軍陣禁將以手旗號令各哨方陣本營兵房以手旗號令本營成方陣善騎隊步軍陣後行別成鶴翼陣禁軍別將以手旗號令該陣成方陣後各營招搖旗一麾馳赴各回信地放信砲一聲訖命諸司預備上乘馬由崇禮門入敦化門協陽門還內諸臣以次退出
정조 15년
行都承旨洪文泳坐左承旨李晩秀坐右承旨未差左副承旨朴聖泰坐直右副承旨趙鎭宅坐直同副承旨李百亨坐注書李海隣仕一員未差假注書鄭尙愚仕直事變假注書李毅遠仕
정조 15년
趙鎭宅啓曰大司憲趙宗鉉掌令李顯道權儐持平姜文會牌招啓辭未下執義未差持平宋煥箕在外監察茶時之意敢啓傳曰知道
정조 15년
李晩秀啓曰來初一日輪對日次而國忌齋戒相値頉稟之意敢啓傳曰知道
정조 15년
朴聖泰啓曰御營廳將官來言本廳軍兵日次私習云矣敢啓傳曰擧動纔過後日次爲之
정조 15년
傳于李百亨曰下直閫帥守令留待
정조 15년
傳于朴聖泰曰下直閫帥守令入侍
정조 15년
備忘記忠淸水使金明遇下直長弓一張長箭一部片箭一部筒兒一箇賜給
정조 15년
傳于洪文泳曰同副承旨入侍
정조 15년
傳于李晩秀曰禮曹判書入待
정조 15년
傳于李百亨曰漢城判尹推考當該承旨亦爲推考
정조 15년
傳于朴聖泰曰御前吹打依例施賞
정조 15년
傳于李晩秀曰以祭物精備前此申飭不啻屢次每當命官行祀非徒有如不祭之歎以祭物一事不敢放忽近來至有別差久任郞句管檢飭定式意謂或有一分實效今見餕餘各品昨日昌陵造果全不致敬無油蜜意思幸行時攝行祭享怠忽若此忌辰時日之享其不能成樣可知昌陵進去典祀官爲先罷職令該府拿問重繩熟手亦令刑曹今日內各別痛治照律草記設置提調此等事不職乃爾當該提調爲先遞差久任郞廳差出之意果安在哉當該判官施以削版之典令禮曹下帖各陵園墓官員處此後祭物熟設時寢郞與典祀官眼同檢察若有不勤者枚報本曹隨卽草記如是而一或不勤典祀官寢郞當同罪以此各別嚴飭俾各書揭齋壁常目惕念
정조 15년
玉堂前望單子入之校理韓光植副校理朴基正修撰尹致性落點
정조 15년
以校理韓光植牌不進罷職傳旨傳于趙鎭宅曰只推
정조 15년
以承旨房望傳于李百亨曰仍
정조 15년
趙鎭宅以戶曹言啓曰卽接廣興倉所報則判府事兪彦鎬自庚戌七月至今二月合八朔祿俸終不領受來三月朔祿牌亦不出給云何以爲之敢啓傳曰令倉官更爲輸送可也
정조 15년
朴聖泰以備邊司言啓曰禁衛大將今當差出而擬望之人乏少爰據已例以二望擬入之意敢啓傳曰知道
정조 15년
趙鎭宅以壯勇營言啓曰今番陵幸時本營隨駕將校軍兵乾犒饋依定式抄出未經顯隆園行幸時隨駕之類磨鍊分給之意敢啓傳曰知道
정조 15년
朴聖泰以訓鍊都監言啓曰參陣軍法去就關係何如而昨日幸行時哨官洪範源率領軍卒之中間落後者初不能檢束任其行止末乃竝其傳報而闕之事關師律不可仍置洪範源哨官之任汰去以爲懲勵之意敢啓傳曰知道
정조 15년
趙鎭宅以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 15년
趙鎭宅以御營廳言啓曰本廳隨駕將校軍兵等處乾犒饋依定奪磨鍊分給之意敢啓傳曰知道
정조 15년
趙鎭宅以御營廳言啓曰依傳敎本廳兼內吹三十名等處本綿各二疋式施賞之意敢啓傳曰知道
정조 15년
朴聖泰以守禦廳言啓曰今番隨駕招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 15년
趙鎭宅以摠戎廳言啓曰今番隨駕本廳招搖旗差備將校軍兵等處依定奪乾犒饋磨鍊分給之意敢啓傳曰知道
정조 15년
趙鎭宅以刑曹言啓曰昌陵造果全不致敬幸行時攝行祭享怠忽若此忌辰時日之享不能成樣可知熟手令刑曹各別痛治照律草記事命下矣依傳敎昌陵進去熟手金聖大吉龍得金快等爲先嚴杖五十度後取見律文則大典通編祭禮條有曰祭物未潔精者依一座全缺律大明律祭享條有曰一座全缺者杖一百供捧御用加二等依此律金聖大吉龍得金快等杖一百罪加二等各決杖七十後金聖大忠淸道黃澗縣吉龍得黃海道康翎縣金快江原道平昌縣徒一年半定配所竝卽押送之意敢啓傳曰定配分揀明日坐起時除尋常更加各別箇箇考察嚴杖放送可也
정조 15년
戶曹判書趙鼎鎭疏曰伏以仙寢祗拜聖慕追伸天氣淸和鑾蹕穩旋歡忭之忱曷有其極仍念臣姿性拙劣如識昏憒無足備數於淸朝百執事之末而雨露之澤先沾枯荄父母之慈偏護迷子拯濟於顚沛之餘拔擢於人望之外洪恩異渥皆出造化華貫顯秩無不兜攬前後踐歷孰非僥濫而一切事務尤著蒙昧迺者度支新命忽及於千萬意慮之所不到自叨誤恩今已四日精爽震越夢寐驚悸不識則哲之明何取於臣而濫資屬耳重任旋授私心惶恧雖不足言公器愛惜豈容如是噫一國財賦專管於大農而量支用於出入斟損益於上下者惟係有司之得人而若臣者倥倥沒省覺之一措大耳居家契活尙未料理況此掌國計而理民財者何等要務而乃於才望非乏之中畀之愚魯無似之賤聖朝官人無所難愼此臣所以揣才量分不敢爲承當之計者也聞命之初幸行隔日呼籲路阻陪扈義重冒沒乍膺恬若固有循墻之辭有愧古人吹竽之濫多畏公議臣之一身非臣自有夷險燥濕惟盡分是思而至於見職則苟無幹當之才必犯孤負之科此不可以趨走爲恭亦不可以殫竭爲禮者也惟我聖上生成之庇覆之拂拭之陶鎔之俾臣而得至于今今乃强之以莫可堪之責終至於不勝任之悔則仰累聖簡重添臣罪區區必辭之情不待由中之言庶蒙體下之恩玆敢披瀝肝血冒煩文字伏乞聖慈諒臣所辭之非出例讓將臣新授職名亟行鐫遞以幸公私不勝幸甚云云答曰省疏具悉卿其勿辭行公
정조 15년
司成成種仁疏曰伏以仙寢展禮聖慕克伸吉日回鑾玉體彌康中外歡忭曷有其極臣於日昨伏見莊陵配食諸臣擧條下者實是累百年初有之盛典也千秋之冤鬱畢伸萬世之風聲永樹忠魂毅魄依歸有所芬苾焄蒿感應靡忒環東土各具彝性者莫不咨嗟感激歡欣聳動咸仰我殿下追述先志表章遺烈殆無餘憾有辭窮宙而第臣有區區抑鬱痛迫者臣之十二代祖校理臣熺卽忠文公三問之從叔而靖肅公聃壽之父也嘗與三問同直集賢協輔王室以死生不易其心相勉逮丙子三問等死同入鞫庭受刑十次閉口不言棘置嶺海收孥籍産竟以忠憤沒此非但臣家相傳之說先正臣文純公權尙夏所撰墓表可据而知也臣祖之於六臣生死雖不同其畢義盡節矢死靡悔實無間然特以當世畏約揄揚無路後代寢遠事蹟不章此臣平日之所嘗隱痛含冤者而何幸近日寵典適會千載一時竊以爲臣祖危忠苦節同被曠世之恩錄今此啓下節目一依館閣博考擧蒙侑食之典而獨臣之祖熺以抄啓中人未得與焉臣徊徨掩抑不知所出噫人於其先孰不有顯揚之心而苟無可顯之實而强欲鋪張則非但自歸於罔上之科抑亦難免乎負先之罪苟有可顯之實而嫌於自暴泯默不言則豈特在其身爲不肖亦當爲聖朝之一欠典然則臣之此言蓋不惟一家之私而已顧今成命已下盛儀將擧如失此會更待何時玆敢冒萬死疾聲鳴號於天地父母之前伏乞聖慈特垂鑑諒使臣祖臣熺之忠節得以免永世湮沒之地而若臣猥越之罪亦令攸司嚴加勘處焉臣無任云云省疏具悉爾之十二代祖故校理成熺卓然孤忠無愧於殉身諸人況子有聃壽名列於生六臣是壇是享夫孰曰汰哉不待爾言斟酌於去就久矣然嚴戶長一人外如生六臣姓名之塗人耳目者監察鄭保校理權節副提學曺尙治贈軍資正禿同尹生判中樞奇虔監察柳自湄禮曹正郞尹潓校理具人文巡撫使宋侃及爾之先祖熺及炤俱合於配侑而欲從謹嚴之體除非死於事一例屬之難愼之科此意爾不可不知矣
정조 15년
辛亥二月二十七日辰時上御誠正閣左承旨同副承旨入侍禮曹判書下直閫帥守令同爲入侍時左承旨李晩秀同副承旨李百亨記事官李海隣記事官洪樂游徐有聞禮曹判書李致中忠淸水使金明遇咸陽郡守尹光碩以次進伏訖上曰右承旨入侍出榻敎賤臣承命出與右承旨李洪載偕入進伏上命晩秀書御製莊陵盡節人壇祭祭文訖晩秀曰弘陵陵官依元陵例施賞明陵陵官依穆陵崇陵例施賞事命下矣取考前例則昨年元陵穆陵別檢參奉陞六事承傳崇陵陵官各加一資弘陵參奉當以陞六捧傳旨而弘陵令及明陵別檢參奉則眩於擧行敢此仰達矣上曰弘陵令李義福今番擧行之勤幹外年前初除守令時公罪尙今思之守令待窠調用明陵陵官以陞敍捧傳旨可也出擧條上曰禮判進前可也致中進伏上曰卿今日當宿何處耶致中曰今日當抵慶安驛矣上曰寒食餘日無多下去時則必須趲程作行而回還時則何必忙迫上來也又敎曰今則便是草創凡事皆當義起設壇則從左從右之間必因其地形而爲之行祭之時務盡精潔無或有欠精之事陵享時卿旣下往自當爲獻官至於壇祭則以本府使爲獻官好矣上曰左承旨與禮房承旨同詣香室正書祭文仍爲傳香可也命禮判先退上曰閫帥守令以次進前可也明遇進奏職姓名上曰須竭力善爲可也光碩進奏職姓名上曰爾之畿邑治績曾已稔聞咸陽可謂弊局前倅時雖不無釐正之事而此後則專在於善後之道須體此意務爲善治可也命宣諭訖命閫帥守令先退命書傳敎曰承旨之除非入侍命下擧動時初嚴後詣閤則毋得擅出院中一步地卽銀臺不易之古規昨日初嚴未下之前謂以閤外近處待令忽地上來此似微事其爲壞損古規關係後弊亦不可以一時做錯論聞是柳文養所爲云當該承旨柳文養罷職殆若徒仰指揮莫敢違越者然在院承旨事可謂將無同其時在院承旨一竝遞差又命書傳敎曰在外及未肅拜玉堂許遞前望單子入之待下批牌招察任命退承史以次退出
정조 15년
行都承旨洪文泳坐直左承旨李晩秀坐右承旨李勉兢坐左副承旨朴聖泰坐右副承旨趙鎭宅坐同副承旨李百亨坐直注書李海隣仕直一員未差假注書鄭尙愚仕事變假注書李毅遠仕
정조 15년
藥房提調金文淳左承旨李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
李百亨啓曰合辭許久闕啓事甚未安除在外外未肅拜呈告人員竝卽牌招何如傳曰允
정조 15년
朴聖泰啓曰禁衛營將官來言今日本營軍兵日次私習云矣敢啓傳曰後日次爲之
정조 15년
李百亨啓曰摠戎使徐有大以兼察禁衛大將明日本營習陣出去矣摠戎使所授密符右邊捕盜大將命召及大將牌傳令牌何以爲之敢稟傳曰仍佩往來
정조 15년
傳于李百亨曰同副承旨入侍
정조 15년
洪文泳啓曰新除授右承旨李勉兢卽爲牌招察任何如傳曰允
정조 15년
傳于洪文泳曰都承旨入侍
정조 15년
以平安監司沈頤之狀啓謝恩使一行本月二十三日回到柵內事傳于洪文泳曰近來撥路雖曰稽忽使臣出柵狀啓封發過五日始入啓極爲駭然當該府尹爲先推考其沿路遲滯委折令廟堂査問草記論勘
정조 15년
有政吏批判書洪良浩參判閔鍾顯進參議李祖源在外未肅拜同副承旨李百亨進以李勉兢爲右承旨鄭益祚爲兵曹參知徐浩修爲奉常提調朴吉源爲判官朴宗京爲明陵別檢李儀亨爲弘陵參奉趙齊峻爲長鬐縣監弘陵參奉李儀亨思陵參奉韓允鎭相換
정조 15년
兵批判書金文淳參判黃昇源進參議李夔入直進參知鄭益祚未肅拜右副承旨趙鎭宅進以安春君彬[]爲副摠管李鎭復爲曹司衛將朴世孝爲部將吳性寬爲大峴別將副護軍申大謙副司直趙尙鎭李祖承徐瀅修李洪載洪義榮成德雨鄭萬始副司果沈能翼南達孫柳儘竝單付都摠管單安春君彬[]
정조 15년
洪文泳以弘文館言啓曰校理韓光植旣有只推之命卽爲牌招察任何如傳曰允
정조 15년
朴聖泰以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 15년
洪文泳以吏曹言啓曰今此宗廟各陵殿宮園墓寒食祭諸執事無以分排刑官及司饔院官員依例通融塡差之意敢啓傳曰知道
정조 15년
洪文泳以禮曹言啓曰咸鏡道觀察使封進今二月令宗廟薦新生松魚來到而奉常寺提調有闕未差臣東晩進詣看品則聞有色變體傷故元數中擇其生新雖已薦享莫重薦新之物致有此不勤之弊道臣及當該封進官所當重勘而此與退封有異竝爲推考此後則復勿如是之意分付何如傳曰允
정조 15년
朴聖泰以兵曹言啓曰今番陵幸時隨駕將校軍兵各差備等犒饋依定奪以乾物分給之意敢啓傳曰知道
정조 15년
朴聖泰以兵曹言啓曰依下敎政院書吏丁文九決棍五度放送金守精決棍五度後本曹使令差定之意敢啓傳曰知道
정조 15년
朴聖泰以兵曹言啓曰傳敎內吹螺赤及龍虎營兼內吹等處木綿依例施賞之意敢啓傳曰知道
정조 15년
朴聖泰以備邊司言啓曰以平安監司沈頤之狀啓謝恩使一行本月二十三日回到柵內事傳曰近來撥路雖曰稽忽使臣出柵狀啓封發過五日始入啓極爲駭然當該府尹爲先推考其沿路遲滯委折令廟堂査問草記論勘事命下矣義州陪持申宗秀自本司査問其遲滯委折則所供內以爲今月二十四日戌時量自本府離發二十六日夜到洞仙嶺落馬致傷二十七日早朝僅到瑞興撥所替傳云以程途計之替傳以後別無稽傳之罪則陪持之以離發後三日始到平壤極爲稽緩其在徵後之道不可仍置分付兵曹從重決棍該府尹之平日不能嚴束固不可無責雖以道臣言之陪持之離義州三日始到營門看得尋常不爲致察亦極未安平安監司沈頤之推考義州府尹徐邁修從重推考何如傳曰允陪持自本司棍治而分付兵曹沿路査實一款置之可也
정조 15년
朴聖泰以兵曹言啓曰義州陪持決棍事命下矣卽當擧行而陪持不爲來待故査問撥站則陪持到平山因病落留狀啓則撥軍次次替傳以來云而開城經歷報留守辭緣一如撥軍所告今方知委畿營落留陪持使之星火捉送待其入來擧行之意敢啓傳曰然則決棍分揀平山以後遲滯撥將令各該道伯査實報來後與監司草記論勘可也
정조 15년
朴聖泰以訓鍊都監言啓曰今番弘陵幸行時隨駕將校軍兵及武藝廳犒饋以乾物分給而其中園所幸行時已受之類依定式不爲磨鍊之意敢啓傳曰知道
정조 15년
趙鎭宅以賑恤廳言啓曰西部大平館契居良人朴東源今月二十六日所居門前得五六朔許遺棄女兒欲爲收養以同里居良女鄭召史定爲乳母而貧不自食願爲受料告于本部自該部今二十七日牒呈故依節目給料使之乳養之意敢啓傳曰知道
정조 15년
吏曹啓目粘平山等邑幼學成德文等上言回啓云云竝願蒙加資之典亦爲白有臥乎所士庶年八十者昨年旣有特敎竝施加資則道臣之不爲抄啓必有委折令各道道臣更爲詳査狀聞後稟處何如判付啓老人之事有不可知令京兆今日內詳考京籍如果三式無差竝只依願施行卽爲草記事分付待批下仍卽口傳下批使渠輩歸傳敎旨於老人俾知同慶之意爲良如敎
정조 15년
吏曹啓目粘平山幼學李養吾上言回啓云云長城守儼似當施以復官之典而事係恩典臣曹不敢擅便上裁何如判付啓己卯名賢中詩山正嵩善正江寧副正與長城守齊稱當時而追復之擧獨不及於長城甚是欠事卽爲依願施行爲良如敎
정조 15년
兵曹啓目粘連東部居良人金億萬上言回啓云云年歲雖隔八十從軍有違定式上言內辭緣置之何如判付啓七十猶稱古來稀況八十乎從軍年限不及法典爲幾歲是隱喩詳問該營待年案屬如在戊申從征之前特爲依願許施爲良如敎
정조 15년
刑曹啓目粘連士人李重赫輩之作弊民間嚴覈決處高壽完等段謂有可冤之端不呈法司冒犯瀆擾亦極無嚴狀頭考律勘處何如判付啓其時處分卿曹司律官書吏輩多善忘之症不能記有提醒使卿等如是草草跋辭乎此啓目勿施此後更以此事有其民稱冤之端卿等重勘除良擧行之曹屬竝以各別重治以此知悉爲良如敎又啓目擊錚人吳千業依先朝受敎爲先放送所供如此上裁何如判付啓壓良之禁朝令何如則今番擊錚無非此事禁令之解弛姑無論生民之困苦推此可知令新伯下去後各別詳査所謂行惡之兩班嚴刑定配後狀聞事分付爲良如敎又啓目擊錚人金召史依先朝受敎爲先放送所供如此上裁何如判付啓壓良之禁朝令何如則今番擊錚無非此事禁令之解弛姑無論生民之困苦推可知令道伯親執詳查所謂行惡者眞有所犯卽爲嚴刑定配後形止狀聞事分付爲良如敎又啓目擊錚人朴大彦依先朝受敎爲先放送所供如此上裁何如判付啓令該道卽爲決處俾無更訴之弊爲良如敎又啓目擊錚人張楚君依先朝受敎爲先放送所供如此上裁何如判付啓查實卽爲決給俾無失所號冤之弊爲良如敎又啓目擊錚人李祥雲依先朝受敎卽爲放送所供如此上裁何如判付啓壓良之禁朝令何如則今番擊錚無非此事禁令之解弛姑無論生民之困苦推可知令道伯親執詳査所謂行惡者眞有所犯卽爲嚴刑定配後形止狀聞事分付爲良如敎又啓目擊錚人崔蒊岩回依先朝受敎爲先放送所供如此上裁何如判付啓壓良之禁朝令何如則今番擊錚無非此事禁今之解弛姑無論生民之困苦推可知令新伯下去後各別詳査所謂行惡之兩班嚴刑定配後狀聞事分付爲良如敎
정조 15년
漢城府啓目粘東部幼學趙洛源上言回啓云云事係四件則亦有參恕之道更令道臣依前判付辭意嚴督掘移俾無日後更煩天聽之意分付何如判付啓幺麽山地事處分之後致有此再籲之擧法綱所在萬萬駭然當該道臣從重推考更或依違時日當該地方官先罷後拿以懲近來肉食守令吞吐之弊習事嚴飭該道爲良如敎
정조 15년
大司憲趙宗鉉應敎李太亨持平姜文會獻納申大尹校理朴奎淳副校理尹光普正言玄重祚修撰尹致性李晴副修撰李義鳳金熙采啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷二十五字刀割答曰不允七字刀割
정조 15년
大司憲趙宗鉉持平姜文會獻納申大尹正言玄重祚啓曰請遲晩後物故罪人啓能亟施孥籍之典跡賊等凶種快施邦刑養遂獻遂會遂李觀源竝令王府設鞫得情請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法答曰不允
정조 15년
持平姜文會啓曰請爲奴罪人金壽賢河翼龍竝令王府設鞫得情快正王法答曰不允
정조 15년
獻納申大尹正言玄重祚啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲罪人克泰更令王府嚴鞫得情快正王法請逆賊尙魯亟施孥戮之典答曰不允
정조 15년
領敦寧洪樂性箚曰伏以祗謁陵寢聖慕克伸鑾蹕穩旋玉體萬康伏不勝頌祝歡忭之至昨伏見傳敎下者以昌陵祭物之不能致敬精備責敎至嚴提擧郞官俱被譴勘而臣獨倖逭惶隕悚蹙罔知措躬之所伏念陵享祭物事體至重況以我聖上明禋之誠洞屬警飭靡不庸極而臣職忝都提擧之任上不能對揚下不能董察致有此享品不謹之擧苟究其由莫非臣尸素之罪也臣衰病癃痼神精昏霿一寺事務無巨無細而全未檢飭都屬瘝曠居常懍惕若隕淵谷至於今日而溺職之狀尤益彰著若論怠忽之罪則臣實爲首而以忝居大官之列獨免勘罰萬萬慙悚無地自容玆敢不避煩瀆冒死首實伏乞聖明亟降威罰一體嚴勘以肅朝綱以安賤分焉答曰省箚具悉卿懇所辭過矣卿其安心勿辭愼攝仍傳于洪文泳曰此批答遣史官傳諭
정조 15년
平安監司沈頤之疏曰伏以三陽泰開百祿鼎來方社夙祈已占屢豐之上瑞園寢祗謁克伸無窮之聖孝鑾蹕穩旋玉體萬康伏祝元子宮寶齡添籌尺衣漸長此正吾東萬億年無壃之休臣與一方黎元誠不勝延頸攢祝之至仍念臣之冒居重寄今已帀歲于玆矣倚毗之隆眷未酬絲毫昏憒之罪戾徒積丘山兼以疾病之危厲情理之悲苦而至今蹲滯迷不知處是豈臣一分可强而然哉秪緣天地難報之德銘結心肺河海莫量之恩淪浹肥髓不暇自量未敢自恤少效殫竭期以磨放故耳區區此心庶幾天日之照燭矣臨遣之日敎諭諄諄不啻若慈父之於迷子而其奈下愚之性觸事迷鈍許多民瘼無一釐救尋常簿書亦多顚錯一年居職無往非罪惟殿下庇覆涵貸之渥愈往愈摯前後不敢當之恩言屢降於絲綸之間如臣所被求諸今古人臣更無倫比又況昨歲大賑百萬生靈之回丘壑奠袵席何莫非我聖上喣噓慈育之至恩盛德而臣之無狀猶不能對揚德意之萬一則誅罰宜降渥恩反加奬以隆旨侈以寵錫前後眷渥迥出常格之外至今追惟惶隕愧懍益不知死所也噫臣之一身非臣之有也平日所自矢者惟有一死以之盡瘁而後已臣之病狀或因一時所祟可期旬月是瘳則顧何敢爲章皇瀆擾圖占便宜之計哉臣稟質脆弱自少善病間又重患痰癖轉成痎瘧每當春夏如期輒發昨夏重病幾殊僅甦種種餘症迄今未已形骸漸鑠精力益耗事務到手省覺或迷簿牒堆案忘失居多自知過福爲災理必無幸早宜缷解重擔及今調息或可得尋生路惟此一念如縛求解而僭猥是懼尙不得仰首哀鳴且値行部之時不敢養痾深伏力疾驅策僅行十數邑而止日昨歸伏官次而行役之餘又當節換宿症闖劇新恙添頓見今落席㱡㱡便成癃廢臣之筋力報效之計至此而無其路矣臣若貪戀祿位怵畏義分抵死冒據不卽陳籲竟致縷命難保重任瘝曠仰貽九重西顧之憂則其罪又萬死有餘而亦非所以卒承生成之澤也至若臣情私萬萬悲迫不忍時日按住者懼在猥越不敢縷陳只將目下賤疾難醫之狀瀝盡肝血仰干宸嚴伏乞聖慈特垂哀憐極遞臣藩宣之職重勘臣煩瀆之罪俾得以及時治療獲延殘喘則此實天地父母終始全保之至恩洪私也疾痛之極言不知裁尤增死罪臣無任戰恐祈懇之至答曰省疏具悉卿之受任已閱歲克副委畀之本意使墨倅屛息民食均峙比昨年以前有刮目之效乎然則念卿情事之難過使卽還涉浿水反面於殿陛而萬一有未盡條件之有歉於方寸者卿不敢言歸朝廷亦何可曲加體諒乎卿之歸期遲速惟係修擧之如何予深居九重何以知半千里外事乎其間實效卿須先從上項數者具由的確馳啓
정조 15년
辛亥二月二十八日辰時上御重熙堂同副承旨入侍時同副承旨李百亨假注書鄭尙愚記事官洪樂游徐有聞以次進伏訖上命書榻敎曰右副承旨入侍賤臣承命出傳右副承旨趙鎭宅進伏命讀公事判付訖命百亨書傳敎曰政官牌招開政又命書傳敎曰草記請踏啓字則啓目將又請安御寶乎雖因生疎之致右位若能申飭豈有是也身爲一院之長難免其咎都承旨則同副鍊達間無敢出直事分付又命書傳敎曰有國所重祀典是也儀不及物猶有斁思之歎竝典物品措備不能致精則其爲悚然當如何典祀官專管熟設之事此任每若擇其人豈有欠精之弊乎近來京祭享則久任定窠之後雖不無其效陵祭享則未通淸西北文官聞見不廣之人苟然差送此規不改莫重祀典難責檢飭之效且今冷節不遠自此爲始各陵園典祀官皆以三司塡差事定式雖於未通淸中京華有地處氣力者亦不必拘此不差竝以此意申飭銓曹如是下敎苟或稽忽該房隨卽察推事載之院中故事俾知重祀典之意又命書傳敎曰苟有特敎則送人鳳城猶有其例昨年前灣尹李頤祥在任也有似此狀啓其時以擧職嘉奬之者事面異於今番也今番則彼中恩禮甚盛特遣史官勞來使行出於使彼人亦知我國接待使臣之意也灣尹之蹈襲前令尹事爲乃敢無難謄呈前狀若此則灣府開刊此狀一本若當回還使行有到柵別諭之命則印紙上送爲省事除弊之方事之率爾孰甚於此況邊臣體貌自別則朝令之下豈可如是乎道伯之無一言留難反以史官之行指揮進退者擅便亦莫甚焉當該道臣及府尹爲先從重推考仍令廟堂嚴關責飭命退承史以次退出
정조 15년
行都承旨洪文泳坐直左承旨李晩秀坐右承旨李勉兢坐左副承旨朴聖泰坐直右副承旨趙鎭宅坐同副承旨李百亨坐注書李海隣仕一員未差假注書鄭尙愚仕直事變假注書李毅遠仕
정조 15년
朴聖泰啓曰今日次對兩司當爲進參除在外臺啓未承批外竝卽牌招何如傳曰允
정조 15년
傳于朴聖泰曰大臣備局堂上引見
정조 15년
傳于李晩秀曰傳香承旨馳詣宗廟景慕宮奉審摘奸以來
정조 15년
洪文泳以吏曹言啓曰因各人等上言本曹回啓判付內老人之事有不可知令京兆今日內詳考京籍如果三式無差竝只依願施行卽爲草記事分付待下批仍卽口傳下批使渠輩歸傳敎旨於老人俾知同慶之意事命下矣卽接漢城府三式年考出移文則抱川居良人金淡年八十二庚寅生中和居幼學金泰仁年九十一辛巳生咸安居幼學趙景椱年八十七乙酉生寶城居幼學沈廷武年八十九癸未生淮陽居嘉善吳春男年八十九癸未生春川居折衝金泰柱年八十一辛卯生竝的實云依判付依願施行而平山幼學成德文溯考屢式元無入接處云不得許施之意敢啓傳曰知道成德文問于本道使卽狀聞後稟處可也
정조 15년
洪文泳以禮曹言啓曰卽接思陵令所報則今寒食祭享時兩官當爲備員將事而新除授參奉李儀亨方在忠淸道忠州地云莫重祭享兩官不可不備員在外參奉今姑改差其代卽令該曹口傳差出以爲備員將事之地何如傳曰上來間假官差出可也
정조 15년
朴聖泰以兵曹言啓曰卽接武兼廳牒報則今番幸行還宮時一廳齊到祗迎所矣武兼李榮夏以罰番事發怒於武兼權宜一悖說慘辱無所不至而畢竟成班列立之處拳毆足蹴罔有紀極云渠雖無識武夫名係朝籍成班處所作此至駭至悖前所未有之擧如此之類不可置之衣冠之列爲先汰去其罪狀令該府拿問嚴處何如傳曰何必拿處於王府乎卿於朔試射日諸武士所見處各別嚴棍可也
정조 15년
朴聖泰以壯勇營言啓曰本營左司前哨軍兵今已準二朔立番來三月初一日放送之意敢啓傳曰知道
정조 15년
行都承旨洪文泳坐左承旨李晩秀坐右承旨未差左副承旨朴聖泰坐直右副承旨趙鎭宅坐直同副承旨未差注書二員未差假注書南惠寬在外一員未差事變假注書李毅遠仕直
정조 15년
李晩秀啓曰大司憲趙宗鉉呈辭執義掌令二員持平一員未差持平宋煥箕在外監察茶時之意敢啓傳曰知道
정조 15년
傳于李晩秀曰左承旨右副承旨入侍
정조 15년
以京畿監司徐鼎修啓本四件外猥濫之類撮其供招開坐事傳于洪文泳曰無非猥越卿其分等勘處其中安州民人事業已詳知事實而其在恤隱之方不可已知而仍置令該道該營査處事文移此啓本還下送
정조 15년
吏曹口傳政事奎章閣直閣單徐榮輔
정조 15년
傳于洪文泳曰在外司僕正改差令該曹口傳差出
정조 15년
吏曹口傳政事以金方行爲司僕正
정조 15년
傳于李晩秀曰坐直承旨竝爲先罷職下義禁府推考當該注書汰去亦令該府拿問處之
정조 15년
鄭尙愚改差代以南惠寬爲假注書
정조 15년
李晩秀啓曰坐直承旨竝罷職事命下矣左副承旨朴聖泰右副承旨趙鎭宅卽爲牌招入直何如傳曰允
정조 15년
趙鎭宅以賑恤廳言啓曰西部長生洞契居獨女尹召史今月二十八日所居門前得五六朔許遺棄男兒欲爲養育以隣居良女金召史定爲乳母而貧不自食願爲受料告于本部自該部今二十九日牒呈依節目給料使之乳養之意敢啓傳曰知道
정조 15년
兵曹啓目粘德浦僉使李元圭措備軍物其數不敷以此論賞事涉濫觴置之何如判付啓殘鎭修補至於此多可敵雄閫之萬數然加資重典恩賞或涉太過以相當職調用事分付爲良如敎
정조 15년
行都承旨趙宗鉉坐左承旨未差右承旨朴鎤坐直左副承旨李義弼坐右副承旨趙鎭宅坐同副承旨李東顯坐直注書二員未差假注書李毅遠仕趙秀民仕直事變假注書朴鍾淳仕
정조 15년
趙鎭宅啓曰大司憲趙宗鉉呈辭執義掌令二員持平一員未差持平宋煥箕在外監察茶時之意敢啓傳曰知道
정조 15년
趙鎭宅啓曰禁衛營將官來言今日本營軍兵日次私習云矣敢啓傳曰知道
정조 15년
趙鎭宅啓曰御營廳將官來言今日本廳軍兵日次私習云矣敢啓傳曰知道
정조 15년
傳于趙鎭宅曰傳香承旨馳詣宗廟永禧殿景慕宮奉審摘奸以來
정조 15년
傳于趙鎭宅曰右副承旨入侍
정조 15년
傳于趙鎭宅曰兵判事近頗可悶日前自掌務官事兼帶太多不能專意於本任況昨日政院擧措何如則下吏之科治也以入院未過數日者如是擧行殆近於戱劇萬萬駭然當該判書金文淳越俸一等兼帶竝許遞
정조 15년
南惠寬在外代以趙秀民爲假注書
정조 15년
李毅遠陞付代以尹永儀爲事變假注書
정조 15년
尹永儀在外代以朴鍾淳爲事變假注書
정조 15년
趙鎭宅啓曰假注書趙秀民時無職名令該曹依例付軍職冠帶常仕何如傳曰允
정조 15년
承旨前望單子入之趙宗鉉李漢一洪義榮李東顯李鼎揆落點
정조 15년
兵曹堂上前望單子入之兵曹參知朴聖泰落點
정조 15년
趙鎭宅啓曰新除授左承旨李鼎揆時在慶尙道慶州地同副承旨李漢一時在忠淸道牙山地竝斯速乘馹上來事下諭何如傳曰許遞前望單子入之待下批牌招察任
정조 15년
傳于李東顯曰新除授承旨洪義榮聞已差祭許遞前望單子入之待下批牌招察任
정조 15년
承旨前望單子入之朴天行朴鎤李義弼落點
정조 15년
趙宗鉉啓曰新除授右承旨朴鎤以前任驪州牧使左副承旨李義弼以前任洪州牧使方在解由未出中何以爲之敢稟傳曰勿拘牌招
정조 15년
以冬至謝恩正使金箕性副使閔台爀狀啓御醫卞觀海勘罪一款待回下擧行事傳于李東顯曰昨年飭諭何等截嚴則所貿之品果或不合但當依所下傳敎決棍充軍旣云或優或劣仍曰勘罪待回下者事體所在殊涉未妥而狀辭旣如此以待封進後處分事回諭
정조 15년
以京畿監司徐鼎修啓本金洙彬山訟事判下辭意不善奉行委折枚擧馳啓事傳于朴鎤曰觀此狀辭曲直不難知也卿則勿待罪吏鄕推治一款分揀金洙彬之用於不當用之民村之罪及不顧訟理無難煩籲之罪卿其勘處事回諭
정조 15년
趙宗鉉以吏曹言啓曰今此寒食祭恭陵獻官李益運稱以情勢屢度催促終不入來事體所在誠極未安而本曹請推之外無他可施之罰何以爲之敢稟傳曰情勢二字豈敢發口乎處分亦用情勢乎渠兄遭人言渠不遭人言則情勢云云屑越莫甚所當重勘而殆涉曲循使之嚴飭入來受香有實故之李敬五元在外之沈煥之不卽變通以致臨時付標當該堂上事過後下義禁府推考享吏令該曹科罪可也
정조 15년
李東顯以兵曹言啓曰依下敎吏曹祭享色書吏安翼成決棍十度之意敢啓傳曰知道
정조 15년
李東顯以兵曹言啓曰依下敎政院書吏李慶默決棍三度使令朴興泰決棍五度之意敢啓傳曰知道
정조 15년
李義弼以備邊司言啓曰頃因傳敎忠淸前兵使都試設行啓本遲滯委折發關査問矣卽見時兵使崔景岳所報則以爲馬兵都試前兵使在任時去十一月初七日設行後啓本依前例出給地方官淸州公兄處同月十三日到邸吏崔擎漢家以卽當入呈之意捧標下來云故取考其手標則邸吏之逢授着名果爲的實爲辭矣狀啓事體本自嚴急況馬兵都試係是師期事體之重尤有自別而邸吏之成手標以給之後因卽忘置四朔經年始爲來呈不可但以痛駭論當該邸吏崔擎漢令秋曹嚴刑定配雖以淸州公兄言之都試之設旣在十一月初七則狀啓封發必當在於初七初八之際而十三始到邸吏家怠忽稽慢莫此爲甚當該公兄分付該兵使各別嚴繩以爲懲後之地何如傳曰允
정조 15년
李東顯以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 15년
李東顯以訓鍊都監言啓曰本局從事官四員內李殷模鄭亮采柳詢俱爲差祭鄭華淳戶曹入直今日省記無以推移依例以把摠代直之意敢啓傳曰知道
정조 15년
辛亥三月初二日卯時上御重熙堂右副承旨入侍時右副承旨趙鎭宅事變假注書李毅遠記注官金良倜金鳳顯以次進伏訖上曰今日傳香誰爲之乎鎭宅曰小臣爲之矣上曰已傳香乎鎭宅曰姑未及爲之矣上曰李益運有何情勢乎鎭宅曰以向來下敎謂有情勢云矣命書傳敎曰差祭承旨及兵曹堂上許遞與承旨未差之代前望單子入之待下批牌招察任鎭宅曰上下注書方有闕而事變假注書無差出之例承旨亦無差出之規有特敎然後乃敢差出矣上曰以事變注書陞付使之斯速差出可也仍命退承史以次退出
정조 15년
行都承旨趙宗鉉坐直左承旨朴鎤坐右承旨李義弼坐直左副承旨未差右副承旨趙鎭宅坐同副承旨李東顯坐注書二員未差假注書李毅遠仕趙秀民仕直事變假注書朴鍾淳仕
정조 15년
李東顯啓曰來初五日朝參日次而以國忌正日頉稟之意敢啓傳曰知道
정조 15년
趙鎭宅啓曰大司憲執義掌令二員持平一員未差持平宋煥箕在外監察茶時之意敢啓傳曰知道
정조 15년
傳于朴鎤曰左承旨入侍
정조 15년
傳于李東顯曰左副承旨同副承旨入侍
정조 15년
有政吏批判書洪良浩進參判閔鍾顯禁推參議李祖源在外行都承旨趙宗鉉進以李敏采爲承旨金魯永爲大司憲尹㬦爲大司諫尹行履爲司諫張錫胤金孝眞爲掌令沈奎魯爲持平李貞運爲獻納柳師模朴孝成爲正言吳載純爲內醫提調李秉模爲司䆃提調具㢞爲氷庫提調李壽咸爲梁山郡守養賢奉事單韓啓翼
정조 15년
兵批判書金文淳參判黃昇源參議李蘷病參知朴聖泰入直進同副承旨李東顯進副司直洪文泳李鼎揆李漢一洪義榮鄭益祚副司正趙秀民以上竝單付
정조 15년
趙宗鉉啓曰新除授左副承旨李敏采卽爲牌招察任何如傳曰允
정조 15년
傳于李東顯曰當該承旨李敏采遞差
정조 15년
以李海隣囚單子傳于李義弼曰分揀放送
정조 15년
以閔鍾顯囚單子傳于李義弼曰放
정조 15년
以李勉兢李百亨囚單子傳于李東顯曰連値坐齋纔已勘罷竝放送
정조 15년
朴鎤以吏曹言啓曰贈諡壯靖公宋岦宣諡今三月初八日定行於京畿竹山地贈諡貞愍公柳澗宣諡今三月初九日定行於江原道原州地贈諡章昭公安平大君瑢宣諡今三月十三日定行於忠淸道淸州地云矣敢啓傳曰知道
정조 15년
李義弼以成均館同知館事行大司成意啓曰今三月初三日儒生課試當爲設行而大提學未差限內不得爲之之意敢啓傳曰今日坐齋之日也三製勢難爲之當於旬後念前試取而近來圓點有名無實準百點者固無論當年內準三十點元式者亦甚罕是豈設置之本意乎卿其申飭俾勿如前解弛可也
정조 15년
辛亥三月初三日巳時上御誠正閣左副承旨同副承旨入侍時左副承旨李義弼同副承旨李東顯假注書趙秀民記注官金良倜金鳳顯以次進伏訖上命義弼書傳敎曰自明日連値齋日守令有窠政官牌招開政仍命退承史以次退出
정조 15년
行都承旨趙宗鉉坐左承旨朴鎤坐右承旨尹行任坐左副承旨李義弼坐右副承旨趙鎭宅坐直同副承旨李東顯坐直注書李海隣仕直一員未差假注書趙秀民仕事變假注書朴鍾淳仕
정조 15년
藥房提調吳載純副提調趙宗鉉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
李義弼啓曰大司憲金魯永掌令張錫胤金孝眞持平沈奎魯未肅拜執義未差持平宋煥箕在外監察茶時之意敢啓傳曰知道
정조 15년
承旨前望單子入之尹行任落點
정조 15년
朴鎤啓曰卽者右副承旨趙鎭宅同副承旨李東顯謂有不察之失陳疏出去原疏以國忌齋戒纔已退却矣竝卽牌招何如傳曰允
정조 15년
傳于李東顯曰史官二員待命騎馬二匹立之
정조 15년
傳于洪文泳曰承旨房仍
정조 15년
傳于朴鎤曰左承旨左副承旨入侍
정조 15년
以咸鏡監司李文源狀啓咸興府民家燒燼事傳于趙鎭宅曰方春失巢極爲可矜原恤典外加給租一石着意奠接事回諭
정조 15년
辛亥三月初四日辰時上御誠正閣都承旨入侍時都承旨趙宗鉉假注書李毅遠記注官金鳳顯記事官徐有聞以次進伏訖上命書傳敎曰都承旨馳詣元陵奉審摘奸健元陵一體奉審以來仍敎曰果品亦爲齎來可也仍命退承史以次退出
정조 15년
辛亥三月初四日辰時上御誠正閣左承旨左副承旨入侍時左承旨朴鎤左副承旨李義弼假注書趙秀民記事官李重蓮徐有聞以次進伏訖上曰左承旨纔經驪州牧使本州兩陵寢守護之節何如而亦或有民瘼之可言者乎鎤曰簽丁之弊何邑無之而未有若驪州之甚焉蓋逃老故三頉之中至可冤者爲白骨之收布而或有五六年而未頉甚至十數年而未頉徵及族隣冤徹泉壤一人作骨百家被害爲官長者每當歲抄使本里代納而所謂本里多或數十戶少或近十戶自其中簽括殆同龜背索毛不得已以死爲生有族者族徵無族者里徵此所以經年未頉者而我聖上臨御以後凡係弊瘼一皆蠲除前後飭敎何等截嚴而弊猶如前民不聊生臣待罪本州思欲一番釐正以爲一半分對揚之道而爰究弊源專由於軍摠之耗縮而耗縮之源實由於兩陵寢守護軍之額外加設校院生之數外願納者也陵軍自有定數而稱以兒弱作爲都案初非陵軍之子枝而恣意冒入或以陵軍之姻婭而循私濫錄自作奸民巧免之捷徑便爲陵軍生色之私橐陵官執以藉重本官莫敢誰何已是莫大之弊而至於校院生則元額自有定數而爲齋任者輒稱院宇修改創出願納各色富實人處徵用十兩之錢永除一身之役富者閑遊貧者偏苦此本州軍丁之所以日縮而白骨之徵未必不由於此矣臣意則若於陵軍元數外所謂兒弱案非陵軍子枝而濫入者一一査括校院則元定校生外願納者一切革罷竝歸於軍案則三頉之弊從此革矣白骨之冤亦可祛矣臣每欲以此陳達而外邑陳疏極涉猥越義有所不敢矣今於俯詢之下敢此仰達矣上曰陵寢鄕校雖有所重陵軍校屬各有定額則別創科外之目作爲避役之藪者寧有如許法綱黃口白骨簽丁之弊申禁何如而本府弊端若是依舊雖元係案摠者猶可決意釐改旣聞此爲弊之所由則其所査正豈容少忽乎至於大老祠卽予曠感而建設者今其院宇有願納之名目雖曰本邑他院亦有似此名目云而須自特敎新設處禁戢然後他院可以知懼爾之筵奏極爲切實豈可徒載記注而止乎今日雖値坐齋事係民隱以此出擧條令廟堂嚴飭行會使卽一一淘洗如是而本府有一名黃口一額白骨之收斂道伯守令焉逭重勘陵官及校院任生亦當隨現嚴治竝以此意嚴飭待歲抄自本司別遣備郞考其勤慢可也出擧條鎤曰如大老祠則以新設之故願納之弊雖不若境內他院然其爲弊則一也大抵校院生旣有元定額數則冒禁濫定收捧願納錢者萬萬駭然適因本邑民瘼之下詢敢此仰達有此出擧條之命驪民事誠萬幸矣上曰予於宋先正院宇自來優待而承旨所奏旣如此民弊宜念豈可無出擧條變通之道乎仍命退承史以次退出
정조 15년
辛亥三月初四日辰時上御重熙堂右承旨入侍時右承旨尹行任記事官李海隣記注官金鳳顯記事官徐有聞以次進伏訖上曰王大妃殿進御人蔘養胃湯依前方自今日一貼式煎入出榻敎仍命讀公事書判付訖命退承史以次退出
정조 15년
行都承旨趙宗鉉坐左承旨朴鎤坐直右承旨尹行任坐左副承旨李義弼坐右副承旨趙鎭宅坐同副承旨李東顯坐直注書李海隣仕一員未差假注書趙秀民仕直事變假注書朴鍾淳仕
정조 15년
李東顯啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 15년
趙鎭宅啓曰大司憲金魯永掌令張錫胤金孝眞持平沈奎魯未肅拜執義未差持平宋煥箕在外監察茶時之意敢啓傳曰知道
정조 15년
李東顯啓曰判府事李福源左議政蔡濟恭爲承候來待矣傳曰入侍
정조 15년
李東顯啓曰時原任閣臣爲承候來待矣傳曰入侍
정조 15년
傳于尹行任曰京畿監司入侍
정조 15년
趙宗鉉啓曰陵寢木根摘奸舊例歲必頻爲而近來摘奸之貽弊反有甚於偸斫十餘年間初不發送者意蓋在耳今番寒食祭享別遣史官宣傳官而使之各騎私馬不帶官隷出於省弊矣觀此書啓其中孝陵及昭顯墓木根大中小各近四十株昌陵木根雖十倍其數新舊相雜似難區別順康園木根比昌陵又十倍陵園墓官等自有定式律名爲先令政院詳考法典以啓事命下矣取考大典通編株數定式條孝陵別檢柳之源參奉尹義東罷職傳旨捧入順康園守奉官許栮梁德履徒三年昭顯墓守衛官金始彬慶弼國奪告身竝令該府擧行昌陵令李鳴運參奉鄭世淳當爲徒年而新舊相混何以爲之敢稟傳曰知道昭顯墓則猶有舊痕之相混昌陵則新舊區別然後可以定罪竝令該府拿問過齋後嚴問捧口招事分付可也
정조 15년
朴鎤以禮曹言啓曰政院啓辭中取考大典通編株數定式條孝陵別檢柳之源參奉尹義東罷職傳旨捧入順康園守奉官許栮梁德履徒三年昭顯墓守衛官金始彬慶弼國奪告身竝令該府擧行昌陵令李鳴運參奉鄭世淳當爲徒年而新舊相混何以爲之敢稟傳曰知道昭顯墓則猶有舊痕之相混昌陵則新舊區別然後可以定罪竝令該府拿問過齋後嚴問捧口招事分付可也事命下矣莫重陵園墓有難一時曠職孝陵別檢參奉順康園守奉官令該曹口傳差出卽爲入直而昌陵昭顯墓官員旣有拿問之命假官差送以爲替直之地何如傳曰允
정조 15년
吏曹口傳政事以趙秀民爲孝陵別檢李東明爲順康園守奉官吳載能爲孝陵參奉許种爲順康園守奉官
정조 15년
辛亥三月初五日辰時上御誠正閣時原任大臣閣臣承候入侍時同副承旨李東顯記事官李海隣記事官洪樂游徐有聞判府事李福源左議政蔡濟恭一提學吳載純檢校直提學徐浩修原任直閣徐鼎修檢校直閣鄭東浚原任直閣鄭大容檢校直閣李晩秀尹行任直閣徐榮輔檢校待敎沈象奎以次進伏訖福源等曰今日聖慕伏想如新聖體若何上曰一樣矣福源等曰王大妃殿氣候何如上曰一樣矣福源等曰慶惠宮氣候何如上曰一樣矣上曰近日多風津江不得行舟受香之行皆由露梁渡涉云露梁可謂穩津以此觀之舟橋之設於露梁誠善爲矣福源等曰然矣露梁自古稱穩津矣福源曰臣於日前敢陳引年之疏冀蒙體諒之恩及承批旨未蒙允許瀆擾之罪實不勝惶悚而臣之私情豈不悶迫乎臣以人則聾瞽以年則衰老徒費廩粟毫無所補於國事則不退何爲特垂體下之恩俾遂休退之願是臣區區之望也上曰卿試思之今日朝著其果成說乎左相筋力幸得異於他人今方獨賢而洪領敦寧徐判府事皆病且老際此無人之時卿之所請豈可聽施乎以此之故洪領敦寧所懇亦未得聽施領敦寧則筋力比卿尤衰誠難一向强拂而卿則筋力凡節非比領敦寧決難遽許矣濟恭曰莊陵盡節人褒揚之擧甚盛德事也豈勝欽歎乎上曰慮或有遺漏之事卿須披閱古蹟隨聞見陳達可也濟恭曰莊陵立慬諸臣之褒尙崇顯至今日而無餘憾矣其中集賢校理具仁文之托以靑盲終身自廢假稱浴溫往候寧越其危忠苦節比死事諸臣別無遜焉向日廷臣疏批之中特擧其姓名榮莫大焉但其子孫以不得蒙貤贈之典如諸臣之爲不無向隅之歎其在樹風聲之道特爲贈職恐爲得宜故敢此仰達矣上曰依爲之出擧條濟恭曰臣於詣閤之路見三四鄕儒手文狀立於道周取以見之蓋昨年陵幸時咸昌儒生以孔夫子朱文公影幀祠宇新設請額之意呈疏路傍自上雖不取覽察其本事責諭嚴正俾卽撤罷而所謂儒生輩不遵傳敎乃敢營建呼邪方張道內士林痛其角勝朝令至發道通本邑一境士子竝皆付黃停擧故其中意見不同者不欲混被其罰以至裹足來訴矣孔朱書院之設於禮悖矣於事瀆矣況飭敎諭以義理使之知改則以儒爲名者安敢視若不見恣行己志有此方命之擧乎廟宇設或建立卽地毁去影幀俾卽往安於尼城院內當該倡論董役儒生不可以儒罰施之各別嚴繩定配之意竝分付道臣以懲遐方不畏命令之習斷不可已故敢此仰達矣上曰依爲之雖無疏批飭諭辛酉朝禁以後義不敢擅設況孔夫子素王也尊以王爵祭以王禮則書院二字萬萬無嚴萬萬無識向來疏批之微婉出於不屑敎不治治之意則身爲按道守土之臣任渠所爲不卽禁斷不可只罪該儒而止道伯推考當該守令令該府拿問定罪可也出擧條命退諸臣以次退出
정조 15년
辛亥三月初五日午時上御重熙堂京畿監司入侍時右承旨尹行任記事官李海隣記事官洪樂游徐有聞京畿監司徐鼎修以次進伏訖上命書傳敎曰陵寢木根摘奸舊例歲必頻爲而近來摘奸之貽弊反有甚於偸斫十餘年間初不發送者意蓋在耳今番寒食祭享別遣史官宣傳官而使之各騎私馬不帶官隷出於省弊矣觀此書啓其中孝陵及昭顯墓木根大中小各近四十株昌陵木根雖十倍其數新舊相雜似難區別順康園木根比昌陵又十倍陵園墓官等自有定式律名爲先令政院詳考法典以啓陵軍等以書啓執頉者畿伯旣承筵敎亦依法典科罪其餘陵官等俱有多寡之別皆非法典株數限內今姑勿論從當更有考察爲先嚴飭俾各知悉惕念各陵園墓祭品中愍懷墓祭品全不致精所見萬萬未安當該典祀官及監封時當該本寺官爲先罷職令該府拿問重勘該寺提調遞差下吏令攸司從重科罪守衛官事當同罪而日前定式渠或未及聞知如渠疲殘之類何以行號令姑爲分揀且以木根言之昭顯墓白虎邊年久株根難以數計所見濯如云雖難一一追勘自今嚴飭栽植每年春秋蜂峴年例摘奸時本墓植木勤慢一體摘奸事令該房知悉上曰各陵木根現捉處陵軍隨書啓列錄各別治罪而捉治營下似不無爲弊之端巡到時卽爲捉治可也鼎修曰昭顯墓白虎邊植木當令本墓守護軍擧行而貧殘墓軍齋糧等待之弊不可不念某樣穀中量宜題給俾爲植木時糧資似好故敢此仰達矣上曰依爲之出擧條命書傳敎曰永陵丁字閣雨漏及碑閣椽木香大廳春舌等諸般執頉若令度支循例修改則徒有如前不能致精之弊戶判畿伯知悉令陵官從便次次修改始役日時及畢役形止報于畿營隨卽狀聞此後本陵修補竝依此例從便擧行如其擧行事宜道伯與度支長往復磨鍊定式獻陵齋室香大廳典祀廳亦令陵官從便修改始役畢役形止亦令一體報來後狀聞昭顯墓丁字閣齋室順懷墓齋室亦然云如右例擧行此外未及登聞處道伯春奉審一一審察別具狀啓以聞事分付命退諸臣以次退出
정조 15년
行都承旨趙宗鉉坐行左承旨李祖承坐右承旨朴鎤坐直左副承旨李義弼坐右副承旨趙鎭宅坐同副承旨李東顯坐直注書李海隣仕直一員未差假注書洪樂安仕事變假注書洪秀晩仕
정조 15년
李義弼啓曰大司憲金魯永掌令張錫胤金孝眞持平沈奎魯牌招啓辭未下執義未差持平宋煥箕在外監察茶時之意敢啓傳曰知道
정조 15년
趙鎭宅啓曰今月十三日忠淸道淸州地錦城大君安平大君祠宇遣承旨致祭十五日忠州地漢南君家廟遣承旨致祭事禮曹單子啓下矣何承旨進去乎敢稟傳曰同副承旨進去
정조 15년
傳于趙宗鉉曰不爲仕進承旨許遞前單子入之待下批牌招察任
정조 15년
傳于李東顯曰同副承旨入侍
정조 15년
傳于趙鎭宅曰今日見百歲老人知事申義淸筋力之康旺勝似六七十歲兒齒黑髮滿面帶韶光況七十九歲回婚偕老十年其子若孫曾玄至於七十四人之多又其家計稍實飮食起居若意而資躋崇品職至摠管可謂壽富貴多男子如許福人豈特於古罕聞卽亦國家瑞徵及其登對也先陳爲生民愼擇監司守令之方次獻其年與多子孫爲說不待乞言有此質實之奏語予當有酬答之擧老人還鄕後令地方官米肉多數輸送仍致宴需諸子上來中進士申秉權令該曹卽爲調用
정조 15년
傳于李祖承曰京畿監司入侍
정조 15년
趙秀民遷轉代以洪樂安爲假注書
정조 15년
李東顯啓曰事變假注書朴鍾淳身病猝重勢難察任今姑改差何如傳曰允
정조 15년
朴鍾淳改差代以洪秀晩爲事變假注書
정조 15년
以回還冬至兼謝恩使狀啓嚴敎之下不善擧行惶恐待罪事傳于朴鎤曰勿待罪事回諭
정조 15년
傳于趙宗鉉曰發遣吏郞諸執事淸齋與否摘奸以來
정조 15년
朴鎤以弘文館言啓曰校理朴奎淳副修撰李義鳳金熙采連呈辭單不爲行公竝卽牌招察任何如傳曰允
정조 15년
趙鎭宅以戶曹言啓曰因傳敎健元陵光陵順陵泰陵孝陵章陵崇陵熟手各一名明陵熟手二名元陵熟手一名等處各木一疋依判下數題給而厚陵原無京熟手下去之事自開城府定送擧行云今此賞木隨其名數各給一疋之意分付該府何如傳曰允
정조 15년
李東顯以兵曹言啓曰依下敎熟手李成仁決棍五度崔成位金世興等各決棍三度之意敢啓傳曰知道
정조 15년
李東顯以壯勇營言啓曰京外官制自有定規各鎭別將之於道內守令隨其職次互相通關卽是通行之例本營所管拜峰鎭別將文移各邑一款前提調臣鄭民始曾有筵稟定奪故該別將移關楊州牧則該牧使不爲回移使下吏替答雖在摠廳之永柔德池屯別將亦相通關於地方官況本鎭事體比他自別且別將雖是權差來頭當作履歷窠則地方官猶且牒呈而今於通關不欲回移者揆以事面極涉未妥當該牧使沈晉賢爲先從重推考後勿如是之意各別申飭何如傳曰允
정조 15년
朴鎤以內醫院都提調提調意啓曰鍼醫白成一待闋服直爲還屬後待窠仍卽陞實事命下矣前鍼醫白成一今已闋服令該曹口傳付軍職冠帶常仕何如傳曰允
정조 15년
趙鎭宅以賑恤廳言啓曰依下敎百歲老人知事申義淸留京糧米一石饌價錢十兩子二人孫九人曾孫一人回糧米各一石木各三疋輸送之意敢啓傳曰知道
정조 15년
李義弼以義禁府言啓曰昭顯墓守衛官金始彬慶弼國昌陵令李鳴運參奉鄭世淳竝令該府過齋後捧口招事傳旨啓下矣慶弼國李鳴運鄭世淳今方待命卽爲拿囚而金始彬時在京畿高陽地云依例發遣府羅將拿來何如傳曰允
정조 15년
李義弼以義禁府言啓曰因政院啓辭順康園守奉官許栮梁德履徒三年定配事命下矣許栮黃海道遂安郡位羅驛梁德履江原道旌善郡餘良驛徒三年定配而以傳敎內辭意具罪目依例發遣府羅將押送于各其配所何如傳曰允
정조 15년
領敦寧府事洪樂性箚曰伏以臣數日風寒重觸外感諸般症狀一倍添劇落席叫痛末由蠢動昨日承候之班獨未進參伏切悚缺之忱此際伏見傳敎下者以愍懷墓祭物之全不致精提調勘遞郞官譴罷伏不勝惶懍震慄之至第伏念日前飭敎何等嚴截而曾未幾何又有此不能董飭荐犯不謹之罪究其溺職之失臣實爲首而彼提調郞官則除拜不過數日而以此蒙勘臣則一誤再誤猶自倖逭私心之惶蹙慙恧已無可言而在朝家綜名核實之政豈不大有所損者哉玆不得不冒犯煩瀆之誅據實自列伏乞聖明俯垂諒察亟降威罰重勘臣瘝曠之罪以爲人臣不職者之戒焉取進止答曰省箚具悉卿懇所辭過矣卿須安心勿辭仍傳于朴鎤曰此批答遣史官傳諭
정조 15년
辛亥三月初六日辰時上御重熙堂同副承旨入侍時同副承旨李東顯記事官李海隣記事官洪樂游徐有聞以次進伏訖上曰百歲老人入侍可也賤臣承命出與都摠管申義淸及其子申秉權其孫申頤祿其曾孫申逈模等十二人偕入上曰老人似難行步使其子孫扶腋可也義淸進伏上曰以朝家尊高年之義雖七八十老人尙且優待況百歲老人乎且生年是壬申云尤可希貴寢食視聽等節果何如義淸曰尙能穩睡善飯而眼視耳聰亦不至大段昏聵比之年紀誠非所期矣上曰一日所食爲幾許而低微之聲亦能詳聽乎義淸曰一日所食則少不下五合米而至細之語雖未得詳聽稍高之聲亦自聽得矣上曰子女幾人乎義淸曰有子四人女有二人而長子之年爲六十九次子爲六十一三子爲五十五四子爲四十九矣上曰孫子孫女爲幾人乎義淸曰長子之子爲四人女爲三人次子之子爲三人女爲二人三子之子爲七人女爲四人四子之子爲三人長女之子女合爲八人次女之子女合爲六人內外曾孫合爲十六人內外玄孫爲十人合爲七十四矣上曰今番隨來者爲幾人乎義淸曰或因穉少不得上來臣之長子與次子之子中路聞其父病報還爲下送率來者爲十二人矣上曰生年月時奏達可也義淸曰十二月初四日子時矣上曰偕老乎義淸曰十九成婚七十九回婚禮後過十年偕老矣上曰誠是往牒所無之福力也閑養之餘多日行役能無困憊乎義淸曰區區犬馬之誠必欲一入脩門以伸叩謝之忱而格外恩寵實非所望列邑支供馹騎駄轎得以好好作行豈有困憊之事乎至若昵近耿光親承玉音尤是曠古之榮寵臣之至願於斯畢矣臣有可達者臣生於鄕老於鄕熟知鄕谷民情大凡生民之苦樂專在於方伯守令之賢否聖上憂民愛民之盛德至意民孰不知而但分憂之臣間非其人率多不能對揚者臣不仰達則聖上深居九重何以照燭乎伏願殿下愼擇淸儉者差送焉臣竊効野人獻芹之忱敢將賤臣年壽與子孫之數以獻于殿下又獻于元子宮矣上曰古稱乞言於黃耉卿言甚好甚好予當依卿言爲之矣上曰俄者宣饌果能善食乎義淸曰善食而以其所餘出送于所住處矣上敎東顯曰分付戶曹米肉優送于老人處可也敎秉權曰爾輩中出入科場者爲幾人乎秉權曰臣於乙酉年間爲小科而至於大科則離親爲難不得赴試臣之子姪輩亦皆工於小科矣命退諸臣以次退出
정조 15년
辛亥三月初六日午時上御重熙堂左承旨入侍時行左承旨李祖承記事官李海隣記事官洪樂游徐有聞京畿監司徐鼎修以次進伏訖上曰卿今日發巡耶鼎修曰明日發程矣上曰春耕方殷沿路農形及民隱須爲詳察還朝後一一陳達可也命祖承讀公事書判付訖命退諸臣以次退出
정조 15년
行都承旨洪文泳坐左承旨李晩秀坐直右承旨李義弼坐左副承旨徐美修坐右副承旨李東顯坐同副承旨李百亨坐直注書李海隣仕直一員未差假注書洪樂安仕事變假注書洪秀晩仕
정조 15년
李東顯啓曰大司憲金魯永掌令張錫胤金孝眞持平沈奎魯牌招啓辭未下執義未差持平宋煥箕在外監察茶時之意敢啓傳曰知道
정조 15년
李東顯啓曰禁衛營將官來言今日本營軍兵日次私習云矣敢啓傳曰後日次爲之
정조 15년
李東顯啓曰御營廳將官來言今日本廳軍兵日次私習云矣敢啓傳曰後日次爲之
정조 15년
李東顯啓曰來十一日朝參日次矣敢稟傳曰停
정조 15년
李東顯啓曰來十一日輪對日次矣敢稟傳曰爲之
정조 15년
傳于李東顯曰禮房承旨馳詣皇壇奉審摘奸以來
정조 15년
承旨前望單子入之徐美修落點
정조 15년
傳于李東顯曰承旨前望單子入之待下批牌招察任
정조 15년
承旨前望單子入之洪文泳李晩秀李百亨落點
정조 15년
傳于李東顯曰右副承旨入侍
정조 15년
以校理朴奎淳副修撰李義鳳金熙采牌不進罷職傳旨傳于李東顯曰只推
정조 15년
傳于李東顯曰政官牌招開政在外參議許遞前望單子入之待下批一體牌招參政
정조 15년
李東顯啓曰新除授同副承旨李百亨吏曹參議李勉兢方在罷散中何以爲之敢稟傳曰敍用
정조 15년
以吏曹參議李勉兢牌不進罷職傳旨傳于李百亨曰只推更爲牌招
정조 15년
以吏曹參議李勉兢再牌不進罷職傳旨傳于李百亨曰只推更爲牌招
정조 15년
有政吏批判書洪良浩參判閔鍾顯進參議李勉兢牌不進左承旨李晩秀進以朴祐源爲右尹洪檍爲奉常提調長城守儼復官爵事承傳
정조 15년
兵批判書金文淳進參判黃昇源入直參議李夔參知朴聖泰病以李世翊爲僉知曺允獻爲忠翊將柳鎭爀爲武兼李春華爲部將副司直朴祐源李敏采李祖源竝單付
정조 15년
以平安監司沈頤之狀啓各鎭還弊令廟堂稟處事傳于李百亨曰鎭還之弊若不釐正鎭民亦民也民何安生樂業乎以此之故徒擁虛簿民不聚居豈可膠守於無實之虛簿不思大釐正之擧乎左相旣經道伯必當稔知事情及今釐正在所不已就前來未回啓狀本及此次狀本先從鎭還事卽爲論理草記稟處事招致備郞傳之
정조 15년
以咸鏡監司李文源狀啓各邑所在元還與軍餉留庫中折米六萬石特許加分事傳于李百亨曰何待回啓依狀請施行事令廟堂卽爲分付
정조 15년
李百亨以備邊司言啓曰梁山郡守南鶴聞在任身死矣曾經承旨依法典返柩時擔軍題給之意分付所經各道何如傳曰允
정조 15년
徐美修以義禁府言啓曰咸昌縣監羅烈拿問定罪事傳旨啓下矣羅烈時在任所云依例發遣府羅將拿來何如傳曰允
정조 15년
李百亨以漢城府言啓曰中部未婚未葬成冊依初定日報來而以其民戶最少本來饒足之故士夫則無一人可入者定婚未行二人皆是考籍覈實十分無疑者而春川廣州女子之定婚與否亦爲査問果是的實故懸錄姓名年歲於成冊中而過時未定婚者兼爲搜問於坊曲則只有三人而招致其族屬無論當部與他部廣求門戶相對年紀相適者斯速定婚過行事以朝家諄複懇摯之德意使該部官多般曉諭而勸婚至於未葬十七名皆是過四朔尙在藁葬未埋土之類也該部官親審嫡奸後修報故別單書入之意敢啓傳曰知道別單姑爲啓下過行形止待畢爲依外方狀啓例日字更爲書啓以此定式施行可也
정조 15년
辛亥三月初七日卯時上御重熙堂右副承旨入侍時右副承旨趙鎭宅假注書洪樂安記事官洪樂游徐有聞以次進伏訖上命讀公事書判付上曰左副承旨入侍賤臣承命出傳與左副承旨李義弼偕入進伏命書傳敎曰禮房承旨馳詣皇壇奉審摘奸以來仍命退承史以次退出
정조 15년
辛亥三月初七日辰時上御重熙堂左副承旨入侍時左副承旨李義弼假注書洪樂安記事官洪樂游徐有聞以次進伏訖上曰皇壇奉審緣何遲滯而兩承宣果爲竝進乎義弼曰臣退自筵席而兩承旨已出去故姑未聞其委折矣上敎義弼曰承旨人品予嘗好之而中間事誠非獲已須勿自阻而隨處盡心可也義弼曰臣罪合萬死而聖恩終始如天此生此世不知所以圖報矣上命書傳敎曰祀典所重何如則有此做錯當該承旨竝罷職在院不能檢飭之右位承旨亦爲遞差又敎義弼曰皇壇事體自別待奉審承旨復命後承旨又爲進去灑掃壇壝洗滌樽罍各別着檢以來可也仍命退承史以次退出